Resolucija Evropskega parlamenta

z dne 5. maja 2010

s pripombami, ki so del sklepa o razrešnici glede izvrševanja proračuna Agencije Skupnosti za nadzor ribištva za proračunsko leto 2008

EVROPSKI PARLAMENT,

ob upoštevanju končnih letnih računovodskih izkazov Agencije Skupnosti za nadzor ribištva za proračunsko leto 2008,

ob upoštevanju poročila Računskega sodišča o letnih računovodskih izkazih Agencije Skupnosti za nadzor ribištva za proračunsko leto 2008 z odgovori agencije [1],

ob upoštevanju priporočila Sveta z dne 16. februarja 2010 (5827/2010 – C7-0061/2010),

ob upoštevanju člena 276 Pogodbe ES in člena 319 Pogodbe o delovanju Evropske unije,

ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti [2], zlasti člena 185,

ob upoštevanju Uredbe Sveta (ES) št. 768/2005 z dne 26. aprila 2005 o ustanovitvi Agencije Skupnosti za nadzor ribištva [3], zlasti člena 36,

ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe (ES, Euratom) št. 1605/2002 [4], zlasti člena 94,

ob upoštevanju člena 77 in Priloge VI Poslovnika,

ob upoštevanju poročila Odbora za proračunski nadzor (A7-0105/2010),

A. ker je Računsko sodišče navedlo, da je prejelo zadostno zagotovilo o zanesljivosti letnih računovodskih izkazov za proračunsko leto 2008 ter o zakonitosti in pravilnosti z njimi povezanih transakcij,

B. ker je Parlament 23. aprila 2009 izvršnemu direktorju Agencije Skupnosti za nadzor ribištva podelil razrešnico glede izvrševanja proračuna agencije za proračunsko leto 2007 [5] in se je v resoluciji, ki spremlja sklep Parlamenta o razrešnici, med drugim seznanil:

- z ugotovitvijo Računskega sodišča, da agencija ni vzpostavila ustreznih postopkov, s katerimi bi določila odobrena sredstva, ki bodo prenesena, zaradi česar je bilo najmanj 125000 EUR prenesenih brez pravnih obveznosti;

- z mnenjem Računskega sodišča, da postopki notranje kontrole še niso bili zadostno dokumentirani;

Uspešnost

1. se seznanja s pripombo Računskega sodišča, da agencija ne pripravlja večletnega delovnega programa; zato poudarja pomen priprave tega dokumenta, da bi agencija lahko učinkovito organizirala izvajanje svoje strategije in dosegla svoje cilje; kljub temu pozdravlja odločitev agencije, da bo pripravila ta dokument skladno s srednjeročno strategijo upravnega odbora;

2. poziva agencijo, naj poleg tega premisli o uvedbi Ganttovega diagrama v načrtovanje vseh svojih operativnih dejavnosti, kar bo omogočilo strnjen prikaz časa, ki ga vsak uslužbenec porabi za posamezne projekte in spodbudilo pristop, usmerjen k doseganju rezultatov;

3. zahteva, da agencija v razpredelnici, ki bo priložena prihodnjemu poročilu Računskega sodišča, predstavi primerjavo med rezultati, doseženimi v obravnavanem letu razrešnice, in rezultati, doseženimi v predhodnem proračunskem letu, da bo organ za razrešnico lahko bolje ocenil uspešnost agencije med enim in drugim letom;

Upravljanje proračuna in finančno poslovodenje

4. opozarja na to, da mora agencija odpraviti pomanjkljivosti v načrtovanju svojih dejavnosti, da bi bili v prihodnje postopki za pripravo proračuna dovolj strogi in naj se izogiba zviševanju oziroma zmanjševanju odobrenih sredstev v proračunskih razdelkih; poleg tega poudarja, da je takšno stanje v nasprotju z načelom specifikacije; med drugim ugotavlja, da upravni odbor v nasprotju z veljavnimi pravili ni bil zaprošen, da odobri prenose, oziroma da o njih ni bil obveščen; kljub temu ugotavlja, da si agencija prizadeva izboljšati načrtovanje in nadzor proračuna in s tem zmanjšati število potrebnih sprememb proračuna;

5. se seznanja tudi z odgovorom agencije, v katerem je poudarila, da je bilo leta 2008 zaradi preselitve agencije na končno lokacijo načrtovanje proračuna še posebej oteženo;

6. se seznanja s pripombo Računskega sodišča, da so bile v nasprotju s finančno uredbo nekatere pravne obveznosti (v skupnem znesku 1400000 EUR) prevzete pred ustreznimi proračunskimi obveznostmi;

Notranja revizija

7. potrjuje, da je notranja revizijska služba za agencijo oblikovala 15 priporočil, od katerih je bilo 9 ocenjenih kot "zelo pomembna" in so povezana s potrebo po razvoju vrste kazalnikov, ki krijejo vse dejavnosti agencije, notranjo organizacijo in postopkovno strukturo, ki podpira zanesljivost upravljanja, upravljanje človeških virov (v zvezi z izboljšanjem postopkov zaposlovanja in dokumentacijskih sistemov) ter potrebo po notranjih postopkih za zmanjšanje zamud pri plačilih agencije;

Človeški viri

8. ugotavlja, da se je v letu 2008 zaposlovalo hitreje, kot je bilo prvotno pričakovano, in da je bila ocena zneska odobrenih proračunskih sredstev za izplačilo plač prenizka za več kot 35 % (približno 1300000 EUR); zato zahteva od agencije, da izboljša spremljanje izvrševanja svojega proračuna;

9. sporoča, da so druge pripombe k sklepu o razrešnici, ki so horizontalne narave, zbrane v njegovi resoluciji z dne 5. maja 2010 [6] o uspešnosti, finančnem poslovodenju in nadzoru agencij.

[1] UL C 304, 15.12.2009, str. 1.

[2] UL L 248, 16.9.2002, str. 1.

[3] UL L 128, 21.5.2005, str. 1.

[4] UL L 357, 31.12.2002, str. 72.

[5] UL L 255, 26.9.2009, str. 202.

[6] Sprejeta besedila, P7_TA(2010)0139 (glej stran 241 tega Uradnega lista).

--------------------------------------------------